  Виталий Пронин Из черк пуктэмын 1919-тӥ арын, гурт калыклэн сюлмаськеменыз.Шаркан ёросысь Сюрсовай гуртмы кылдэмын 1895-тӥ арын, та сярысь верамын 1896-тӥ арын потэм Вятской губерния сярысь календарьын («Календарь и памятная книжка Вятской губернии на 1896 год»). «Зарни пыдэс» 1924-тӥ арын ортчытэм лыдъян-чотанъя, Сюрсовайын вылэм 96 юртъер, со пӧлысь 36-ез - ӟуч, 31-ез - удмурт, улэ вылэм 356 адями.Азьло Сюрсовай сылэ вылэм палэнынгес - Гурзевай шур дорын. Та интыез шуо вал Вужгурт. Нырысетӥ улӥсьёс пӧлын вал Гуменниковъёс, Воронцовъёс, Перевозчиковъёс но Горевъёс, озьы ик Богдан гуртысь лыктэмъёс. Выль инты гуртоос шедьтӥллям Сильшур дорын. Отын туж нюр вылэм, котыр ӝуй будэм. 1900-тӥ аръёсы но гурт котырын вылэм на шимес сик, гужем но отӥ пыдын потыны уг лу, туж нюр, пе, вылэм. Ульчаос сыӵе нӧдэсь вылӥллям, валъёс ик тайылӥллям. 1894-тӥ арын гуртэ пу черк пуктӥллям но черкогуртэз Сюрсовай нималлям, берло та черк нуэмын вал Якшур-Бӧдья ёросысь Забегалово гуртэ. Сюрсовайын из черк кылдэм 1919-тӥ арын гинэ.1900-тӥ ар котырын Сюрсовайын усьтӥськиз церковно-приходской школа. 1918-тӥ арозь отын дышетӥсьын ужаз Елизавета Ивановна Агафонова, Воткинск заводысь ужасьлэн нылыз.«Зарни пыдэс» шуо вылэм Сюрсовай приходэз. Котькытчы мынэ вылэм татын поттэм кирпич. Соин ик Александр Попов баӵко но Кабардин псаломщик туж узыр улӥллям. Баӵколэн вылэм аслаз валъёсыз но скалъёсыз, тылобурдоосыз: куркаос, ӵӧжъёс, ӟазегъёс. Ачиз туж кӧй вылэм. Бадӟым семьяез дӥсяське вылэм парчаен гинэ.Черкын ужасьёс кӧттырмостэмесь вылӥллям. Кодькуд ар соос гуртоослэсь осенка бичаллям. Котькуд юртъерысь баӵколы сётоно вал мешок ӟег, сезьы но йыды, со сяна, одно ик ваёно на вал етӥн но пыш кидыс. Ичигес ваньбур сюре вал псаломщиклы но просвирнялы (просвира нянь пыжись). Псаломщиклэн кышноез но просвирня котькуд Петровка но Быдӟым кӧсутён вакытэ ветло вал, пызь, вӧй, курегпуз но мукет сиёнъёс бичаса. Огшоры калык туж секыт улӥз, осенка тыремзы бере няньтэк но кыльылӥзы. 60 юртъер пӧлысь умой уло вылэм 5-ез-6-ез гинэ. Таӵе улонэз чидатэк, 1907-тӥ аре тросэз семьяос бускель гуртысь адямиосын ӵош кошкизы Сибирь пала.Нюръяськон1917-тӥ арын феврале ортчем революция бере земской управаос берпуметӥ нуналозь данъязы Временной правительствоез. Солэн тӧроезлэн А. Керенскийлэн туспуктэмез Шарканысь земской управленилэн корказ ошиськыса улӥз, Шарканын крестьянъёслэн но рабочийёслэн депутатъёссылэн волостной кенешсы усьтӥськытозь. Нырысетӥ волостной исполкоме пыриз Сюрсовайысь воргорон Василий Петрович Вотинцев. Со луиз волостной комитетлэн тӧроез. 1918-тӥ арын апреле Сюрсовай Шаркан волостьлэсь нимаз люкиськиз. Сюрсовай волостьлэн исполкомаз пыризы: Сюрсовайысь Михаил Григорьевич Бельтюков, Луовырысь Николай Федотович Головин, Вукошурысь Алексей Петрович Вершинин.Ижевско-воткинской восстание дыръя советъёс понна дурбасьтӥз М. Бельтюков гинэ, мукетъёсыз контрреволюция пала берытскизы но мятеж поттӥзы. Кивалтӥсьсы луиз Пётр Ермилович Зайцев - азьвыл урядник. Соин ӵош вал Бередьысь полицейской стражник Пётр Калинин но дышетӥсь Иосиф Андреев. Соос асьсэдыз шарае уг потто вылэм. Нуназе каллен ужазы, юылӥзы. Нош Василий Петрович Вотинцевлы гуртысь Шарканэ кошконо луиз, солэн братъёсыз но бускельёсыз ватскыса пукизы школалэн гулбечаз. Мятежникъёс соосты жугизы, ыбонэн кышкатъяса, тодыны турттӥзы Василий Петровичлэсь кытынзэ.Василий Петрович 1918-тӥ арын 16-тӥ августысен 6-тӥ ноябрёзь (пырак Ижевско-воткинской восстание мыныку) гордъёслэн связнойзы вал. Шаркан волость туж зол юрттӥз восстаниез зӥбыны. Юзэ но, сиёнзэ но калык жалятэк сётэ вал гордъёслы. Черклэн туала вакытэз.Вераны кулэ, Ижевско-воткинской восстаниез куасалтон понна Шаркан но Сюрсовай волостьёсысь гинэ калык сюлмаськиз. Кельчинской волость шедиз тӧдьыослэн ки улазы, Липовской но Полозовской волостьёс совето властьлы пумит ӝутскизы но Ижевско-воткинской восстанилы дурбасьтӥзы. Сосновка волость земствоеныз валче итӥськиз ижъёс борды но ожмаськиз гордъёслы пумит. Совето власть Сосновкае выжыяськиз 1918-тӥ арын ноябре гинэ.Колчаклэн шаянъяськонэзБольшевикъёс восстаниез зӥбизы но, куд-ог мятежникъёс пегӟизы Заречной Вишур котырысь сикъёсы. Таосын нюръяськиз Василий Петрович Вотинцев. Сикын соослэн пуктэмын вылэм коркаоссы, военной баракъёссы. Туж шимес вал Сюрсовай палъёсын, 1919-тӥ арын Колчак ортчыку. Вань коркаосты качаса ортчизы соос. Золгес ик курадӟытӥзы семьяосты, кытын коммунистъёс но красноармеецъёс вал. Мумыоссы, бубыоссы пегӟылӥзы сике, отын ватскыса улӥзы, гордъёс вуытозь.Калыклэсь секыт улэмзэ валано Василий Петрович Вотинцевлэн семьяез вылын. Анайзы бубытэк 5 пиосты будэтӥз. Бубызы синтэм вал но туж вазь кулӥз. Мумызылы, колчакъёс вуыку, 60 арес пала вал. 3 пиосыз Горд армие кошкизы.Колчакъёс та семья вылэ омырскизы. Пудозэс, тылобурдозэс, ю-няньзэс быдэсак нуыса кошкизы. Нокыӵе дӥсь но ӧз кельтэ, ваньзэ талазы, векчи арбериоссэс, юрт котырзэс коразы. Мумызэс плёткаен жугизы, ӵыжазы. Вылысьтыз дӥсьсэ кема ӧз быгатэ кыльыны - вирӟектэм вылтыраз дэремез лякиськемын вал. 14 аресъем пизэ но озьы ик жугизы. Мумызы та учыр бере туж висиз но ӝоген кулӥз.Нош Василий Петрович Вотинцев дано адями луиз. Шарканын калык судьяын ужаса, 1924-тӥ арын вуэ Иже Вотской областной судэ. Со арын ик Ижысь Депутатъёслэн Исполкомазы пыре. Озьы каллен-каллен вылӥе но вылӥе ӝутӥське, кивалтон удыслэсь уг палэнскы ни: я со шаерысьтымы Калык комиссаръёслэсь Советсэс (1935-тӥ-1936-тӥ аръёсы), я Ижысь леспромкомбинатэз (1938-тӥ-1939-тӥ аръёсы), я «Росглавхлеб» трестэз (1941-тӥ-1949-тӥ аръёсы) валтэ. Нош 1949-тӥ-1952-тӥ аръёсы Удмурт АССР-ысь Президиумезлэн председателез луэ. Василий Петрович пусъемын «Знак Почёта» но Ленин орденъёсын.* * *Сюрсовай сярысь материалъёсты люказы 1963-тӥ арын 7-тӥ классын дышетскись пиналъёс. Трос юаськизы аслэсьтыз Василий Петрович Вотинцевлэсь но. Али гуртын 306 адями улэ. Черкогуртын вань школазы, ФАП-сы, клубзы, библиотеказы.Маиса Поздеева, шаерчи Теги: Историысьчуръёс  